ความสัมพันธ์เกาหลีเหนือ–ไทย

ความสัมพันธ์ทวิภาคีระหว่างประเทศเกาหลีเหนือและประเทศไทยสถาปนาขึ้นอย่างเป็นทางการครั้งแรกเมื่อ 8 พฤษภาคม พ.ศ. 2518 ตั้งแต่ พ.ศ. 2518 ความสัมพันธ์ระหว่างทั้งสองประเทศมีทั้งช่วงเวลาที่อบอุ่นและช่วงที่เสื่อมถอยลง

## ประวัติศาสตร์
### สงครามเย็น

ในช่วงสงครามเกาหลี ประเทศไทยเข้าร่วมรบเคียงข้างสหประชาชาติเพื่อสนับสนุนเกาหลีใต้ในการต่อสู้กับเกาหลีเหนือและพันธมิตร เมื่อสิ้นสุดสงคราม ประเทศไทยได้ส่งทหารไปประจำการที่เกาหลีจำนวน 11,786 นาย

ความสัมพันธ์ทวิภาคีระหว่างประเทศไทยและเกาหลีเหนือได้รับการสถาปนาอย่างเป็นทางการในวันที่ 8 พฤษภาคม พ.ศ. 2518

### หลังสงครามเย็น
ในคริสต์ทศวรรษ 1990 ความสัมพันธ์ระหว่างประเทศไทยและเกาหลีเหนือเป็นไปอย่างราบรื่น โดยเกาหลีเหนือสนับสนุนประเทศไทยและอาเซียนในการผลักดันให้เวียดนามถอนทหารออกจากกัมพูชา

ในคริสต์ทศวรรษ 1990 และ 2000 ความพยายามของเกาหลีเหนือในการเข้าร่วมเวทีภูมิภาคอาเซียน (ARF) ได้รับการสนับสนุนเริ่มต้นจากประเทศไทย เกาหลีเหนือได้แสดงความปรารถนาจะเข้าร่วมองค์กรนี้ครั้งแรกใน พ.ศ. 2536 ซึ่งได้รับการยืนยันอีกครั้งโดยชเว อู-จิน รัฐมนตรีช่วยว่าการกระทรวงการต่างประเทศที่เดินทางเยือนอินโดนีเซีย มาเลเซีย และไทยใน พ.ศ. 2538 ใน พ.ศ. 2543 สุรินทร์ พิศสุวรรณ รัฐมนตรีว่าการกระทรวงการต่างประเทศของไทยได้เดินทางเยือนกัมพูชา ซึ่งเขาผลักดันให้นายกรัฐมนตรีฮุน เซนช่วยเหลือเกาหลีเหนือในการเข้าร่วม ARF เรื่องนี้ได้รับการสนับสนุนจากฟิลิปปินส์ ซึ่งร่วมกับไทยและกัมพูชาได้ริเริ่มการประชุมแยกต่างหากกับเกาหลีเหนือในประเด็นนี้ ณ การประชุมสุดยอดขบวนการไม่ฝักใฝ่ฝ่ายใด 2000 ที่กรุงอาบานา การสนับสนุนของทั้งไทยและฟิลิปปินส์ต่อการเข้าร่วมของเกาหลีเหนือมีแรงจูงใจหลักมาจากความต้องการฟื้นฟูความน่าเชื่อถือให้กับองค์กรหลังวิกฤตการณ์การเงินในเอเชีย พ.ศ. 2540 ความพยายามของเกาหลีเหนือประสบความสำเร็จและยังคงเป็นสมาชิกของ ARF

ประเทศไทยในตอนแรกได้เชิญเกาหลีเหนือเข้าร่วมการประชุมสุดยอดเอเปค 2003 ที่กรุงเทพ แต่ได้ยกเลิกการเชิญดังกล่าวหลังกรณีการลักพาอโนชา ปันจ้อยโดยเกาหลีเหนือใน พ.ศ. 2529 ได้ปรากฏขึ้น

### ตั้งแต่ พ.ศ. 2549
หลังเกาหลีเหนือทดสอบอาวุธนิวเคลียร์ใน พ.ศ. 2549 ความสัมพันธ์ระหว่างสองประเทศก็เสื่อมถอยลงเนื่องจากประเทศไทยได้ประณามโครงการอาวุธนิวเคลียร์ของเกาหลีเหนืออย่างสม่ำเสมอนับตั้งแต่นั้นมา

ในช่วงวิกฤตการณ์เกาหลีเหนือ พ.ศ. 2560–2561 รัฐบาลสหรัฐเริ่มผลักดันให้ประเทศไทยตัดความสัมพันธ์ทางธุรกิจกับเกาหลีเหนือ โดยเฉพาะอย่างยิ่ง เร็กซ์ ทิลเลอร์สัน รัฐมนตรีว่าการกระทรวงการต่างประเทศสหรัฐ เรียกร้องให้รัฐบาลของพลเอก ประยุทธ์ จันทร์โอชากวาดล้างบริษัทบังหน้าของเกาหลีเหนือที่ดำเนินการอยู่ในประเทศ วันที่ 9 สิงหาคม พ.ศ. 2560 ประยุทธ์ตอบโต้โดยย้ำว่า ประเทศไทยได้ปฏิบัติตามพันธกรณีทั้งหมดที่สหประชาชาติกำหนดไว้เกี่ยวกับเกาหลีเหนือ จากนั้นประยุทธ์กล่าวในวันที่ 12 ธันวาคม พ.ศ. 2560 ว่าจะไม่มีการค้าขายใด ๆ เกิดขึ้นระหว่างสองประเทศอีกต่อไปอันเป็นผลมาจากแรงกดดันที่เพิ่มขึ้นจากสหรัฐ

## เศรษฐกิจและการค้า
ตามข้อมูลของกระทรวงพาณิชย์ไทย มูลค่าการค้าระหว่างสองประเทศอยู่ที่ 126.3 ล้านดอลลาร์สหรัฐใน พ.ศ. 2557, 82 ล้านดอลลาร์สหรัฐใน พ.ศ. 2558, 28.6 ล้านดอลลาร์สหรัฐใน พ.ศ. 2559 และ 9.9 ล้านดอลลาร์สหรัฐใน พ.ศ. 2560 ดังนั้นการค้าระหว่างสองประเทศจึงมีขนาดเล็กมากและมีผลกระทบเพียงเล็กน้อยต่อเศรษฐกิจของทั้งสองฝ่าย จอร์จ ไมคลาวด์ ที่ปรึกษาด้านความเสี่ยง ระบุว่าสินค้าไทยที่ส่งออกโดยบุคคลทั่วไปไปยังเกาหลีเหนือจะถูกส่งไปยังเมืองชายแดนในประเทศจีนก่อน ที่ซึ่งจะมีการเปลี่ยนฉลากเพื่อนำป้าย "Made in Thailand" ออกก่อนส่งเข้าเกาหลีเหนือ ตามคำกล่าวของบาลาซ ซาลอนไท จากมหาวิทยาลัยเกาหลี สินค้าส่งออกหลักของไทยไปยังเกาหลีเหนือคือข้าว ยางพารา ไม้ โลหะ แร่ธาตุ สารเคมี พลาสติก แผงวงจรอิเล็กทรอนิกส์ และชิ้นส่วนคอมพิวเตอร์ กลับกัน เขากล่าวว่า เกาหลีเหนือส่งออกไปยังประเทศไทยส่วนใหญ่เป็น สารเคมี เครื่องจักรไฟฟ้า ทองคำ เหล็ก อาหารทะเล และเหล็กกล้า กรมศุลกากรไทยรายงานว่า เกาหลีเหนือมีการนำเข้ารถยนต์หรูสามคันใน พ.ศ. 2557 ซึ่งอาจละเมิดวิธีการบังคับของสหประชาชาติที่กำหนดต่อเกาหลีเหนือ ยิ่งไปกว่านั้น กรมศุลกากรยังรายงานการซื้อจักรยานยนต์มูลค่า 190,000 ดอลลาร์สหรัฐ แกงไก่ 405 ตัน และอาหารทะเล 6 ตัน

จากข้อมูลของหอสังเกตการณ์ความซับซ้อนทางเศรษฐกิจ (OEC) ใน พ.ศ. 2564 ประเทศไทยส่งออกสินค้าไปยังเกาหลีเหนือคิดเป็นมูลค่า 1.6 ล้านดอลลาร์สหรัฐ ขณะที่เกาหลีเหนือส่งออกสินค้ามายังประเทศไทยเพียง 276,000 ดอลลาร์สหรัฐเท่านั้น สินค้าส่งออกหลัก 3 อันดับแรกของแต่ละประเทศมีดังนี้:

;
* ผ้าเคลือบพลาสติก: 169,000 ดอลลาร์สหรัฐ
* ยางสังเคราะห์: 42,900 ดอลลาร์สหรัฐ
* เครื่องซักและบรรจุขวด: 14,200 ดอลลาร์สหรัฐ

;
* สารไฮโดรคาร์บอนแบบวงกลม: 1.53 ล้านดอลลาร์สหรัฐ
* อาหารสัตว์: 45,500 ดอลลาร์สหรัฐ
* ซอสและเครื่องปรุงรส: 21,800 ดอลลาร์สหรัฐ

โครงสร้างพื้นฐานอินเทอร์เน็ตช่วงแรกของเกาหลีเหนือบางส่วนสร้างขึ้นโดยบริษัทสัญชาติไทยชื่อล็อกซเล่ย์ แปซิฟิค ใน พ.ศ. 2541 บริษัทได้รับใบอนุญาตให้เปิดตัวเครือข่าย 2G GSM ในเกาหลีเหนือ และใน พ.ศ. 2545 ได้ช่วยก่อตั้งเครือข่ายโทรศัพท์เคลื่อนที่แห่งแรกของเกาหลีเหนือที่เรียกว่าซันเน็ต (SunNet) ภายในสิ้น พ.ศ. 2546 บริการนี้มีผู้ใช้มากกว่า 20,000 ราย หลังเหตุการณ์ภัยพิบัติรยงช็อนใน พ.ศ. 2547 เครือข่ายดังกล่าวก็ถูกยกเลิก อย่างไรก็ตาม บริษัทยังคงให้ความร่วมมือกับรัฐบาลเกาหลีเหนือในด้านโครงสร้างพื้นฐานอินเทอร์เน็ต

ธุรกิจผิดกฎหมายของเกาหลีเหนือหลายแห่งยังคงดำเนินกิจการอยู่ในประเทศไทย ใน พ.ศ. 2567 รายงานของคณะผู้เชี่ยวชาญภายใต้คณะกรรมการคว่ำบาตร 1718 ของสหประชาชาติระบุว่านัม ช็อล-อุง (Nam Chol-Ung) สายลับเกาหลีเหนือ ได้เปิดสำนักงานในประเทศไทยและลาวเพื่อเลี่ยงวิธีการบังคับและใช้ประเทศไทยเป็นจุดขนน้ำมันเข้าสู่เกาหลีเหนือ เกาหลีเหนือยังเปิดร้านอาหารหลายแห่งในประเทศไทย ตามข้อมูลของจิม เคลแมน จากศูนย์เมอริเดียนอินเตอร์เนชันแนล เงินส่วนใหญ่ที่ได้จากร้านอาหารเหล่านี้ถูกส่งกลับไปเกาหลีเหนือ โดยธุรกิจเหล่านี้อาจถูกใช้เพื่อฟอกเงินที่ผิดกฎหมายด้วย

## คณะผู้แทนทางทูต
เกาหลีเหนือมีสถานทูตอยู่ในกรุงเทพ ถือเป็นสถานทูตขนาดใหญ่ที่สุดในเอเชียตะวันออกเฉียงใต้ของเกาหลีเหนือ เอกอัครราชทูตเกาหลีเหนือประจำประเทศไทยคนปัจจุบันคือคิม เช-บง กลับกัน ประเทศไทยไม่มีสถานทูตในเกาหลีเหนือ แต่ความสัมพันธ์ดำเนินการผ่านสถานเอกอัครราชทูตไทย ณ กรุงปักกิ่ง ประเทศจีน โดยเอกอัครราชทูตไทยประจำประเทศจีนตั้งแต่ พ.ศ. 2567 คือฉัตรชัย วิริยะเวชกุล ซึ่งได้รับแต่งตั้งให้ดูแลความสัมพันธ์กับเกาหลีเหนือด้วย
## ความร่วมมือในด้านต่าง ๆ

### ความร่วมมือด้านการค้าและการลงทุน
* กลไกความสัมพันธ์ทวิภาคีได้แก่ คณะกรรมาธิการร่วมทางการค้า (Joint Trade Commission:JTC) รมว.พณ.ของทั้งสองประเทศเป็นประธานร่วมเพื่อส่งเสริมความสัมพันธ์และความร่วมมือทางการค้าระหว่างกัน
* การลงทุนประเทศไทยในเกาหลีเหนือ บริษัท ล็อกซเลย์ จำกัด มหาชน (Loxley Public Co., Ltd) ลงทุนด้านกิจการโทรคมนาคม
* การค้าประเทศไทยกับเกาหลีเหนือ ประเทศไทยเป็นฝ่ายได้ดุลการค้ามาโดยตลอด ทั้งนี้ ในปี 2548 มีมูลค่า 13,695.9 ล้านบาท โดยมีมูลค่าการนำเข้า 5,357.2 ล้านบาท มูลค่าการส่งออก 8,338.7 ล้านบาท
* สินค้านำเข้าจากประเทศไทยได้แก่ หลอดไฟฟ้า ยางพารา แผงสวิทซ์และแผงควบคุมกระแสไฟฟ้า เครื่องคอมพิวเตอร์ อุปกรณ์และส่วนประกอบ ผลิตภัณฑ์พลาสติก ด้ายและเส้นใยประดิษฐ์ ทองแดงและของทำด้วยทองแดง ฯลฯ
* สินค้าส่งออกมาประเทศไทย ได้แก่ เคมีภัณฑ์ เหล็ก เหล็กกล้าและผลิตภัณฑ์ เครื่องคอมพิวเตอร์ อุปกรณ์และส่วนประกอบ สินแร่โลหะอื่น ๆ เครื่องจักรกลและส่วนประกอบ ฯลฯ

### ความตกลงการบิน
เมื่อวันที่ 18 มีนาคม พ.ศ. 2536 ประเทศไทยและเกาหลีเหนือทำความตกลงการบินระหว่างกัน โดยสายการบินแอร์โครยอของเกาหลีเหนือได้เริ่มทำการบินจากเปียงยางมาประเทศไทยแล้วระยะหนึ่ง (เที่ยวบินปฐมฤกษ์เมื่อวันที่ 15 เมษายน พ.ศ. 2536) และได้ระงับเที่ยวบินไว้ระยะหนึ่งเพราะมีผู้โดยสารน้อย โดยเกาหลีเหนืออ้างว่าสาเหตุที่ไม่มีผู้โดยสารเป็นเพราะปัญหาความไม่สะดวกเกี่ยวกับการขอรับการตรวจลงตราให้แก่ชาวเกาหลีเหนือที่เดินทางมาประเทศไทย ซึ่งไม่สามารถรับการตรวจลงตราที่ท่าอากาศยานนานาชาติกรุงเทพได้ แต่ยังต้องไปขอรับการตรวจลงตราที่สถานเอกอัครราชทูต ณ กรุงปักกิ่ง ที่ผ่านมา เกาหลีเหนือได้เปิดเส้นทางบินไปกลับ เปียงยาง - มาเก๊า - กรุงเทพ โดยบินสัปดาห์ละ 1 เที่ยว ในเดือนเมษายน พ.ศ. 2540 ขยายเป็นสัปดาห์ละ 2 เที่ยว แต่ต่อมาลดลงเป็นสัปดาห์ละ 1 เที่ยวดังเดิม ด้วยปริมาณผู้โดยสารมีไม่มากพอ ปัจจุบันเนื่องจากมีผู้โดยสารน้อยมาก แอร์โครยอจึงทำการบินเส้นทางเปียงยาง - กรุงเทพ - เปียงยางเพียงเดือนละ 1 เที่ยวเท่านั้น แอร์โครยอเคยทำการบินที่ท่าอากาศยานสุวรรณภูมิก่อนจะยกเลิกไป

### ความร่วมมือทางทหาร
ประเทศไทยและเกาหลีเหนือยังไม่มีความร่วมมือทางทหารที่เป็นทางการระหว่างกัน แต่ทั้งสองฝ่ายก็มีการติดต่อระหว่างกัน โด จอมพลโอ จิน-อู รัฐมนตรีว่าการกระทรวงกลาโหมเกาหลีเหนือมาเยือนประเทศไทยเมื่อเดือนธันวาคม พ.ศ. 2533 และเมื่อระหว่างวันที่ 18 - 21 สิงหาคม 2536 พล.อ. วิจิตร สุขมาก รัฐมนตรีว่าการกระทรวงกลาโหมของประเทศไทยก็ได้ไปเยือนเกาหลีเหนือ

ฝ่ายเกาหลีเหนือเคยทาบทามขอแต่งตั้งผู้ช่วยทูตทหารเกาหลีเหนือประจำประเทศไทยและเสนอให้ทางไทยพิจารณาแต่งตั้งให้ผู้ช่วยทูตทหารประจำปักกิ่ง มีอาณาเขตปกคลุมถึงเกาหลีเหนือด้วย ซึ่งกระทรวงกลาโหมกำลังพิจารณาข้อเสนอของเกาหลีเหนือ

### ด้านวัฒนธรรม
ประเทศไทยและเกาหลีเหนือมีการแลกเปลี่ยนการติดต่อและการดำเนินกิจกรรมทางด้านวัฒนธรรมในสาขาต่าง ๆ ระหว่างกันอย่างสม่ำเสมอ เช่น โครงการแลกเปลี่ยนเยาวชน โครงการแลกเปลี่ยนสื่อมวลชน กีฬา นอกจากนี้ ยังมีการแลกเปลี่ยนการเยือนระหว่างกระทรวงการต่างประเทศ ประเทศไทย - เกาหลีเหนือ โดยเริ่มมาตั้งแต่ปี 2534 เป็นต้น

อนึ่ง เกาหลีเหนือเคยทาบทามขอทำความตกลงด้านวัฒนธรรมกับประเทศไทยใน พ.ศ. 2532 และ 2534 แต่ประเทศไทยไม่ได้ตอบสนอง ล่าสุด เมื่อคิม ย็อง-นัม ประธานคณะผู้บริหารสูงสุดกำหนดเยือนประเทศไทยตามคำเชิญของนายกรัฐมนตรีระหว่าง 28 กุมภาพันธ์ – 3 มีนาคม พ.ศ. 2545 ฝ่ายเกาหลีเหนือได้เสนอร่างความตกลงฯ อีกครั้ง และประเทศไทยตอบรับ และมีการลงนามความตกลงในวันมี่ 1 มีนาคม พ.ศ. 2545

ในโอกาสครบรอบ 30 ปีการสถาปนาความสัมพันธ์ทางการทูตใน พ.ศ. 2548 ประเทศไทยและเกาหลีเหนือเห็นชอบให้มีการแลกเปลี่ยนกิจกรรมทางวัฒนธรรม โดยเกาหลีเหนือเสนอจะให้มีการแลกเปลี่ยนการแสดงของคณะนาฏศิลป์

### ด้านการศึกษา
วันที่ 14 พฤศจิกายน พ.ศ. 2557 มุน ซง-โม เอกอัครราชทูตเกาหลีเหนือประจำประเทศไทย หารือความร่วมมือด้านการศึกษากับพลเรือเอก ณรงค์ พิพัฒนาศัย รัฐมนตรีว่าการกระทรวงศึกษาธิการ โดยกระทรวงศึกษาธิการยินดีหารือกับมหาวิทยาลัยของไทยที่สนใจความร่วมือกับมหาวิทยาลัยเกาหลีเหนือ ส่วนมุนก็ว่าเกาหลีเหนือต้องการมีความร่วมมือและแลกเปลี่ยนทางการศึกษากับไทยในอนาคต ต่างฝ่ายต่างว่าการศึกษาของทั้งสองประเทศคล้ายกัน

### ความร่วมมือทางวิชาการ
ปัจจุบันประเทศไทยให้ความร่วมมือทางวิชาการแก่เกาหลีเหนือภายใต้การดำเนินงานของกรมวิเทศสหการ โดยเมื่อ พ.ศ. 2539 เกาหลีเหนือได้ส่งคณะผู้แทนเข้าหารือกับผู้แทนกรมวิเทศสหการเพื่อแสดงความประสงค์ในการที่จะจัดส่งเจ้าหน้าที่เข้าร่วมในโครงการหลักสูตรฝึกอบรมประจำปี ซึ่งรัฐบาลไทยได้จัดขึ้นเป็นประจำทุกปีในสาขาต่าง ๆ เช่น สาขาการค้าระหว่างประเทศ การคลัง การลงทุน และการขนส่ง โดยการเข้าร่วมการฝึกอบรมดังกล่าวของเกาหลีเหนืออยู่ในรูปแบบของความร่วมมือทางวิชาการระหว่างประเทศกำลังพัฒนา (Technical Cooperation among Developing Countries- TCDC) ซึ่งรัฐบาลของประเทศผู้ขอรับการฝึกอบรมจะรับผิดชอบค่าใช้จ่ายในการเดินทางระหว่างประเทศ และรัฐบาลของประเทศผู้จัดการฝึกอบรมจะรับผิดชอบค่าใช้จ่ายภายในประเทศทั้งหมด พร้อมกันนี้ เกาหลีเหนือยังได้เสนอที่จะให้ประเทศไทยจัดส่งเจ้าหน้าที่ไปเข้ารับการฝึกอบรมในหลักสูตรฝึกอบรมที่เกาหลีเหนือจัด ซึ่งเกาหลีเหนือมีศักยภาพ เช่น สาขาเหมืองแร่ และนิวเคลียร์ เป็นต้น ซึ่งใน พ.ศ. 2541 คณะผู้แทนกรมวิเทศสหการได้เดินทางไปหารือความร่วมมือทางเศรษฐกิจและวิชาการกับเกาหลีเหนือที่กรุงเปียงยาง ตามคำเชิญของรัฐบาลเกาหลีเหนือ โดยฝ่ายประเทศไทยได้ตกลงที่จะให้ความร่วมมือทางวิชาการ ดังนี้ ทุนฝึกอบรม/ดูงานระยะสั้นทางด้านวิทยาศาสตร์และการเกษตรฯ การเชิญเจ้าหน้าที่เกาหลีเหนือเยือนประเทศไทย รวมทั้งการแลกเปลี่ยนผู้เชี่ยวชาญ เป็นต้น นอกจากนี้ กรมวิเทศสหการยังได้จัดสรรการให้ความร่วมมือในกรอบการฝึกอบรมประเทศที่สาม (Third Country Training Program) โดยร่วมมือกับ WHO ในการจัดการฝึกอบรม/ดูงานด้านสาธารณสุขให้แก่เกาหลีเหนือปีละประมาณ 15–18 หลักสูตร

## ผู้แปรพักตร์เกาหลีเหนือ

เส้นทางทั่วไปที่ผู้แปรพักตร์ชาวเกาหลีเหนือใช้เพื่อเดินทางไปยังเกาหลีใต้ โดยเลี่ยงเขตปลอดทหารเกาหลีที่มีการคุ้มกันอย่างแน่นหนาคือการเดินทางผ่านประเทศไทย แม้ประเทศไทยจะไม่ได้ลงนามในอนุสัญญาว่าด้วยสถานภาพผู้ลี้ภัยแห่งสหประชาชาติ แต่ประเทศไทยกลับส่งตัวพวกเขาให้ทางการเกาหลีใต้ ต่างจากประเทศอื่น ๆ ตามเส้นทาง เช่น จีน ที่ส่งตัวพวกเขากลับไปเกาหลีเหนือ นโยบายนี้ถูกนำเสนอโดยรัฐบาลในฐานะ "การส่งตัวชาวเกาหลีกลับประเทศเกาหลี" แม้ทั้งประเทศไทยและเกาหลีใต้จะไม่เต็มใจหารือเกี่ยวกับเรื่องนี้ ด้วยเหตุนี้ ประเทศไทยจึงทำหน้าที่เป็นประเทศทางผ่านสุดท้ายสำหรับผู้แปรพักตร์ชาวเกาหลีเหนือร้อยละ 90 ที่มุ่งหน้าไปยังเกาหลีใต้ โดยมีชาวเกาหลีเหนือจำนวนมากที่มอบตัวกับทางการไทย

จำนวนชาวเกาหลีเหนือที่หลบหนีเข้ามาในประเทศไทยเพิ่มขึ้นอย่างต่อเนื่อง โดยจาก 46 คนใน พ.ศ. 2547 เพิ่มขึ้นเป็นประมาณ 2,500 คนใน พ.ศ. 2553 หลัง พ.ศ. 2554 รัฐบาลไทยหยุดเผยแพร่ข้อมูลเกี่ยวกับการจับกุมชาวเกาหลีเหนือ อย่างไรก็ตาม จำนวนชาวเกาหลีเหนือที่ถูกจับกุมที่รายงานอยู่ที่ 535 คนใน พ.ศ. 2559 และพุ่งสูงถึง 385 คนที่เดินทางมาถึงในช่วงครึ่งแรกของ พ.ศ. 2560 เพียงช่วงเดียว การเพิ่มขึ้นของจำนวนชาวเกาหลีเหนือที่เดินทางมาถึงประเทศไทยนี้ ทำให้เกิดความตึงเครียดต่อกระบวนการตรวจคนเข้าเมืองของไทย

## การลักพาตัวชาวไทย

เกาหลีเหนือมีส่วนรับผิดชอบต่อการลักพาตัวอโนชา ปั้นจ้อย พลเมืองชาวไทย ซึ่งถูกนำตัวไปยังเกาหลีเหนือจากมาเก๊าใน พ.ศ. 2521 นับตั้งแต่ถูกลักพาตัว เธอก็ไม่เคยกลับมาประเทศไทยอีกเลย

## การเปรียบเทียบ

## ดูเพิ่ม
* ความสัมพันธ์เกาหลีเหนือ–เกาหลีใต้
* ความสัมพันธ์เกาหลีเหนือ–จีน
* ความสัมพันธ์เกาหลีใต้–ไทย

## อ้างอิง


ไทย
เกาหลีเหนือ